B’reazzjoni għal numru ta’ emendi li tressqu lbieraħ mill-Kap tal-Oppożizzjoni Simon Busuttil dwar il-programm ta’ ċittadinanza b’investiment, il-Partit Laburista qal li l-Kap Nazzjonalista dam aktar minn xahar biex ta r-reazzjoni tiegħu dwar dan il-programm li kien approvat mill-Kummissjoni Ewropea. Il-PL qal li llum xahar wara, f’’mossa li ħadd ma jista’ jifhem, Simon Busuttil għażel li jmur kontra l-istess approvazzjoni tal-KE u kontra wkoll il-ħidma li saret mal-imsieħba soċjali. Il-PL sostna li jidher ċar li din il-mossa hija msejsa sempliċiment biex twaqqaf dan il-Programm milli jaħdem, iktar u iktar meta l-KE, fl-aħħar previżjonijiet li għamlet dwar Malta, semmiet dan il-Programm bħala xi ħaġa li se jkun qed iżid id-dħul ta’ pajjiżna, u jidher li din l-Oppożizzjoni Nazzjonalista ma daqqilihiex.